**דברי מנהל חטיבת המחקר – פרופ' מישל סטרבצ'ינסקי**

* אנו בעיצומו של משבר הנובע מהסיכון להדבקות מנגיף הקורונה העלולה לגבות חיי אדם. אירוע זה מייצר דילמה – מחד לקבל את ההחלטות הנכונות ביותר כדי להגן על חיי האזרחים, ומאידך למזער את הפגיעה הכלכלית הנובעת מהמשבר.
* מהיום הראשון אנו בודקים את השלכות המשבר על כול היבטיו – ריאלי, מוניטרי ופיננסי. בתחום המוניטרי והפיננסי בנק ישראל קיבל את ההחלטות שהמשנה לנגיד והמפקחת הזכירו, החלטות התומכות במערכת הפיננסית והבנקאית על ידי התערבות בשווקים, וצעדים בתחום הבנקאות המקלים על התמודדות האזרחים עם המשבר.
* אחת ההשלכות של המשבר אשר תישאר אתנו בחודשים הבאים היא הפגיעה בתחום הריאלי. קשה מאוד להעריך את הפגיעה כי הסיטואציה משתנה כל הזמן, ולכן חייבים להניח הנחות. בתחזית שאציג בהמשך אנו מתבססים על הערכה מעודכנת של המצב בעולם (פגיעה משמעותית בסחר העולמי) ועל ההחלטות שהתקבלו עד כה המגבילות את הפעילות במשק. לצורך התחזית אנו מניחים (הנחת עבודה) שהסרת המגבלות תשפיע בהדרגה החל מסוף אפריל.
* על פי ההחלטות שהתקבלו עד כה אנו מעריכים כי הפגיעה בתוצר נאמדת בכ-50 מליארדי ₪, והיא עלולה להתעצם כפונקציה של שני גורמים: א. המשכיות המשבר; ב. ההחלטות שכרוכות בהגבלת הפעילות הכלכלית. בשקף 1 מוצגות התחזיות שלנו לגבי התרחישים החמורים יותר.
* על פי הערכות חטיבת המחקר ועל רקע הפגיעה בסחר העולמי (אשר צפוי לרדת בכ-4 אחוזים), ההחלטות שהתקבלו עד כה ביחס למגבלות על התנועה וצמצום הפעילות במשק יביאו לירידת תוצר של כ-5 אחוזים ב-2020 לעומת התחזית הקודמת (כלומר, צפויה צמיחה שלילית של כ-2.5% - ראו שקף 2), תוך עלייה של שיעור האבטלה לכ-7 אחוזים (עלייה של כ-150,000 מובטלים). זהו נתון ממוצע על פני כל השנה - הוא משקף את החודשיים שלפני פרוץ המשבר בהם האבטלה הייתה נמוכה, את תקופת המשבר בו האבטלה תהיה גבוהה, וגם תקופה של התאוששות. בהקשר זה חשוב להסביר כי העובדים שיצאו לחל"ת על רקע החלטת הממשלה יוגדרו בנתוני שוק העבודה כ"נעדרים זמנית" מהעבודה, אלא אם כן פוטרו על ידי המעסיק – ולכן נתון האבטלה לא כולל אותם. עם זאת, אנו מעריכים שחלקם יהיו מובטלים בהמשך.
* מאחר שמבחינה כלכלית המקור של המשבר הוא הפגיעה בתחום הריאלי, יש חשיבות גדולה במיוחד למדיניות התקציבית שמפעילה הממשלה. אנו ממליצים לממשלה לאפשר למייצבים האוטומטיים לפעול (ירידת הכנסות ממסים ועלייה בתשלומי דמי האבטלה) – דבר שיביא לעלייה בגירעון התקציבי; בנוסף, ההחלטה לאפשר יציאה של עובדים לחל"ת על ידי הפירמות במימון הממשלה פועלת בכיוון חיובי והיא תומכת בפרטים שלא הולכים בימים אלה למקום עבודתם.
* בנוסף, הממשלה נקטה בהחלטות התומכות בפירמות שנפגעו – עד כה בדמות דחיית תשלומי מסים והקמת קרן ייעודית למתן הלוואות לפירמות שיזדקקו למקורות למימון פעילותן. אנו תומכים בהמשך נקיטת צעדים שיסייעו הן למשקי הבית והן לעסקים להתמודד עם ההגבלות בפעילות.
* צעדים אלה צפויים להגדיל את הגירעון התקציבי ואת החוב הממשלתי באופן זמני – ולדעתנו נכון לפעול כך בימים אלה. כשהמצב יחזור לנורמליות הממשלה תוכל לטפל בגירעון המבני.
* לאור הניסיון החיובי במדינות שמתמודדות עם המשבר (סין, דרום קוראה) יש לקוות שמדובר במשבר זמני וכך הנחנו בתחזית חטיבת המחקר. על פי ההנחות שיש בתחזית שלנו המשק יחזור לפעילות יחסית נורמלית ב-2021 – שנה בה צפויה התאוששות בצמיחה גם במדינות המפותחות. יחד עם זאת, צפויות השלכות מתמשכות, וביניהן העלייה באבטלה שעלולה להישאר ברמה גבוהה מזו שהייתה בתחילת המשבר כתוצאה מהפיטורים הנוכחיים ומשינויים בפרופיל המשרות – תופעה שמתרחשת בתקופות שפל ומתועדת בספרות הכלכלית.
* אנו בטוחים שיישום מדיניות נכונה תסייע בהמשך תפקוד המשק בתקופה מאתגרת זו.